ROZHODNUTIE KOMISIE
zo 4. júna 2008
o finančnom príspevku Spoločenstva na núdzové opatrenia zamerané na boj proti vtáčej chrípke v Nemecku v roku 2007
[oznámené pod číslom K(2008) 2345]
(Iba nemecké znenie je autentické)
(2008/441/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 3a ods. 1,
keďže:
(1)
Rozhodnutím 90/424/EHS sa ustanovujú postupy, ktorými sa riadi finančné prispievanie Spoločenstva na špecifické veterinárne opatrenia vrátane mimoriadnych opatrení. Podľa článku 3a uvedeného rozhodnutia môžu členské štáty dostať finančný príspevok Spoločenstva na náklady súvisiace s určitými opatreniami zameranými na eradikáciu vtáčej chrípky.
(2)
V článku 3a ods. 3 rozhodnutia 90/424/EHS sa ustanovujú pravidlá týkajúce sa percentuálneho podielu nákladov vzniknutých členským štátom, ktoré sa môžu uhradiť v rámci finančného príspevku Spoločenstva.
(3)
Nariadenie Komisie (ES) č. 349/2005 z 28. februára 2005 stanovujúce pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (2), sa po zmene a doplnení rozhodnutia 90/424/EHS rozhodnutím Komisie 2006/53/ES (3) už nevzťahuje na vtáčiu chrípku. Preto je nutné, aby sa v tomto rozhodnutí výslovne ustanovilo, že udelenie finančného príspevku Spoločenstva Nemecku podlieha splneniu určitých pravidiel stanovených v uvedenom nariadení.
(4)
Ohniská vtáčej chrípky sa v Nemecku vyskytli v roku 2007. Výskyt tejto nákazy predstavuje závažné riziko pre populáciu hospodárskych zvierat Spoločenstva. Nemecko prijalo podľa článku 3a ods. 2 rozhodnutia 90/424/EHS opatrenia na boj proti týmto ohniskám.
(5)
Nemecko v plnej miere splnilo svoje technické a administratívne povinnosti stanovené v článku 3 ods. 3 a článku 3a ods. 2 rozhodnutia 90/424/EHS a v článku 6 nariadenia (ES) č. 349/2005.
(6)
Nemecko predložilo Komisii 30. augusta 2007 informácie o vzniknutých nákladoch a naďalej poskytuje všetky potrebné informácie o nákladoch na odškodnenie a o prevádzkových výdavkoch.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva pre Nemecko
1. Nemecku môže byť udelený finančný príspevok Spoločenstva na pokrytie nákladov vzniknutých tomuto členskému štátu v roku 2007 pri prijímaní opatrení uvedených v článku 3a ods. 2 rozhodnutia 90/424/EHS na boj proti vtáčej chrípke.
2. Na účely tohto rozhodnutia sa články 2 až 5, článok 7, článok 9 ods. 2, 3 a 4 a článok 10 nariadenia (ES) č. 349/2005 uplatňujú mutatis mutandis.
Článok 2
Spôsoby výplaty finančného príspevku
Prvá tranža vo výške 320 000 EUR sa vypláca ako časť finančného príspevku Spoločenstva ustanoveného v článku 1.
Článok 3
Adresát
Toto rozhodnutie je určené Nemeckej spolkovej republike.
V Bruseli 4. júna 2008